Hvammstangabúi sendi okkur þessar línur seint í gærkvöldi , fullsaddur af rafmagnsleysinu þar . Nú eru liðnar 32 klst. síðan rafmagnið fór hér á Hvammstanga . Hér sit ég við kertaljós og læt hugann reika um áhrif viðlíka ástands á okkur nútímafólkið sem hefur sjaldan eða aldrei kynnst öðru eins . Hér er sama og ekkert net - og / eða símasamband . Sjálfsögð lífsgæði eins og að geta fengið sér rjúkandi kaffibolla þegar hugurinn girnist , hlammað sér fyrir framan Netflix eða valið notalega tónlist til að njóta á meðan veðrið gengur yfir eru allt í einu ekki í boði . Ekki einu sinni valið sér útvarpsstöð til að hlusta á , þar sem ég bý ekki svo vel að eiga útvarpstæki … nema í bílnum auðvitað . RUV næst ekki einu sinni , sem á að vera öryggistæki í svona aðstæðum . Ég verð að viðurkenna að ég skammast mín fyrir að nöldra yfir svona smámunum , þó koffínskortur hafi látið verulega á sér kræla með tilheyrandi skapsveiflum , enda er ég svo heppinn að búa á heitu svæði - Hér ætti engum að verða kalt . Það sem mér þykir aftur á móti hrikalegt til að hugsa , er að bráðaþjónusta er nánast lömuð sökum rafmagnsleysis . . sem mér þykir með ólíkindum . Að árið 2019 sé staðan virkilega þannig að það er ekki hægt að treysta því að hægt sé að ná sambandi við bráðaþjónustu … Annars eru allir hér í stakk búnir að hjálpa hverjum öðrum eftir fremsta megni . Nú er veðrið a.m.k. gengið niður - Ég hlakka til að vakna á morgun og horfa á nýja landslagið sem hefur orðið til undanfarna 2 sólarhringa . Trölli.is þakkar sendinguna og sendir góðar kveðjur til lesenda , hvort sem þeir lesa þetta af rafhlöðudrifnum tækjum í rafmagnsleysi , eða stórum og fínum rafdrifnum ofurtölvum á skrifborði . Snjómokstur á Hvammstanga 11. des. 2019 Útsýni á Hvammstanga 11. des. 2019 Snjalltækjahleðslustöðvarnar að störfum á Hvammstanga